tartuNLP/wikipedia-smugri-20251201 huggingface dataset:
Kyle Rossiter

Kyle Rossiter (s. 9. kesäkuuta 1980 Edmonton) on kanadalainen aktiiviuransa päättänyt jääkiekkoilija, pelipaikaltaan puolustaja. Rossiter on Florida Panthersin toisen kierroksen varaus .
Rossiter pelasi uransa pääasiallisesti AHL:ssa. NHL-otteluita tilille kertyi kolmen kauden aikana vain yksitoista kappaletta Florida Panthersissa ja Atlanta Trashersissa.
Kaudella 2005–2006 Rossiter ehti pelata KalPassa 35 SM-liiga-ottelua, joissa teki pisteet 1+5 ja sai 187 jäähyminuuttia. Hänen sopimuksensa kuitenkin purettiin yhteisymmärryksessä 24. helmikuuta 2006 ja Rossiter suuntasi kohti Italiaa Asiagon joukkueeseen. Siellä hän sai 9 ottelussa aikaan 0+1 tehopisteet sekä jäähyminuutit 26. Rossiter lopetti aktiiviuransa tähän kauteen ja muutti takaisin Pohjois-Amerikkaan, kotikaupunkiinsa Edmontoniin, jossa aloitti työt kiinteistönvälittäjänä.
American International Group

American International Group (AIG) on yhdysvaltalainen vuonna 1919 perustettu monikansallinen vakuutus- ja rahoitusyhtiö. Yhtiö toimii 130 maassa palvellen kaupallisia, institutionaalisia ja yksityisiä asiakkaita. Suomessa AIG on toiminut vuodesta 1988. AIG:n päätoimialoja ovat vahinko-, henki- ja eläkevakuutus, rahoitus- ja varainhoitopalvelut.
AIG:n osake noteerataan New Yorkin, Irlannin ja Tokion pörssissä.
Yhtiö oli heinäkuussa 2020 Fortune 500 -listalla sijalla 66. Vuoden 2020 Forbes Global 2000-listan mukaan AIG oli maailman 155. suurin yritys.
Subprime-kriisi.
Syksyllä 2008 AIG joutui vaikeuksiin subprime-kriisin takia. Yhtiö haki 14. syyskuuta 2008 Yhdysvaltain keskuspankilta (FED) 40 miljardin dollarin luottorajaa rahoitusvaikeuksien helpottamiseksi.
17. syyskuuta 2008 Yhdysvaltain keskuspankki myönsi Yhdysvaltain valtiovarainministeriön tukemana AIG:lle 85 miljardin dollarin hätäluoton. Luoton vastikkeena Yhdysvaltain liittovaltio saa 79,9 prosenttia yhtiön osakkeista ja veto-oikeuden kaikkiin merkittäviin päätöksiin yhtiössä. Sopimuksen myötä AIG:n ylin johto vaihdettiin ja Edward M. Liddy korvasi Robert B. Willumstadin toimitusjohtajana.
AIG joutui likviditeettiongelmiin yhtiön luottokelpoisuusluokituksen laskemisen myötä. Yhtiö tarvitsi lisärahoitusta, ettei luokitus olisi laskenut lisää ja synnyttänyt entistä suurempaa rahoitusvajetta. Ilman FEDin väliintuloa AIG olisi luultavasti joutunut hakemaan konkurssisuojaa, mikä olisi lamauttanut yhtiön toiminnan ja vienyt vakuutusturvan lukuisilta yhtiön asiakkailta Yhdysvalloissa ja eri puolilla maailmaa. AIG:lla on yli 74 miljoonaa asiakasta ja yhtiö toimii 150 maassa.
28. syyskuuta 2008 kerrottiin AIG:n suunnittelevan jopa yli 15 eri liiketoimintayksikkönsä myymistä maksaakseen takaisin valtion apupaketin. Mahdollinen myynti kosketti kaikkia muita yrityksen liiketoimintoja paitsi kansainvälistä henkivakuutus- ja Yhdysvaltojen eläkevakuutusliiketoimintaa. Jos lainaa ei makseta takaisin, liittovaltio voi ottaa haltuunsa 80 % yrityksen osakekannasta, mikä olisi katastrofi sen nykyisille osakkeenomistajille. Maaliskuussa 2009 AIG sai liittovaltion hallitukselta 30 miljardia dollaria lisätukea. Yhteensä valtio sijoitti yhtiöön noin 182 miljardia dollaria.
Liittovaltio vähensi vähitellen omistustaan AIG:ssa. Syyskuussa 2012 Yhdysvallat omisti yhtiöstä noin 53 prosenttia ja myi pois AIG:n osakkeita 18 miljardin dollarin arvosta. AIG itse osti osakkeita takaisin viiden miljardin dollarin edestä. Joulukuussa 2012 liittovaltio myi kaikki jäljellä olevat osakkeet. Osana vuosien 2008-2012 takaisinmaksujärjestelyjä AIG:sta irrotettiin Aasian-Tyynemeren alueella toimiva vakuutusyhtiö AIA Group, joka vietiin Hongkongin pörssiin vuonna 2010.
Omistuksia ja niiden vaikutuksia.
AIG omisti International Lease Finance Corporationin (ILFC), joka oli maailman suurin lentokoneiden liisaaja omistaen noin tuhat Boeingin ja Airbusin valmistamaa lentokonetta.
AIG kuuluu Lontoon Cityn lentoaseman omistajiin, muut ovat GE Capital ja Credit Suisse.
Savo Milošević

Savo Milošević (, s. 2. syyskuuta 1973 Bijeljina, Bosnia ja Hertsegovina, Jugoslavia) on serbialainen, vuosina 1994–2008 maajoukkueessa pelannut jalkapalloilija, pelipaikaltaan hyökkääjä.
Seuratasolla Milošević pelasi Partizanissa (1992–1995), Aston Villassa (1995–1998), Real Zaragozassa (1998–2000 ja 2002), Parmassa (2000–2001), Espanyolissa (2002–2003), Celta Vigossa (2003–2004), Osasunassa (2004–2007) ja Rubin Kazanissa (2008).
Serbian maajoukkueessa Milošević piti aikanaan hallussaan sekä pelattujen ottelujen (102) että tehtyjen maalien (37) ennätystä. Hän pelasi vuoden 1998 MM-kisoissa ja vuoden 2000 EM-kisoissa tuolloin vielä Jugoslavian liittotasavallan nimellä pelanneessa maajoukkueessa voittaen jälkimmäisessä turnauksessa jaetun maalikuninkuuden Alankomaiden Patrick Kluivertin kanssa molempien tehtyä viisi maalia. Milošević pelasi vielä vuoden 2006 MM-kisoissa.
Savo Miloševićin isä Stevo Milošević sai surmansa kesäkuussa 2011, kun hänen isänsä Savo Milošević vanhempi ampui häntä rintaan omaisuusriidan päätteeksi.
Moby Dick (kappale)

Moby Dick on rockyhtye Led Zeppelinin instrumentaalikappale, joka julkaistiin albumilla "Led Zeppelin II". Se alkaa Jimmy Pagen riffillä John Bonhamin tehdessä rumpusooloja kitarariffien välissä. Led Zeppelinin konserteissa rumpusoolo kesti jopa 20 minuuttia, jolloin muut yhtyeen jäsenet pitivät taukoa.
Kappaleen merkitys.
Moby Dick oli ensimmäisiä rock-kappaleita, jossa rumpusoolot ovat pääosassa. John "Bonzo" Bonham on ollut monien aloittavien rumpaleiden esikuvana. Nykyisin paljolti juuri Bonhamin ansiosta rumpusooloilusta on tullut monella tapaa rock-klisee.
Vihan nyrkki

Vihan nyrkki () on vuonna 1972 ensi-iltansa saanut hongkongilainen kungfuelokuva. Sen ohjasi Wei Lo, ja pääosissa esiintyvät Bruce Lee, Nora Miao, James Tin Jun sekä Maria Yi.
Elokuva oli aikoinaan kokonaan kielletty Suomessa. Kieltopäätös kumottiin vuonna 2000.
Juoni.
Tapahtumat sijoittuvat 1900-luvun alun Shanghaihin, jossa vallitsee viha japanilaisia miehittäjiä kohtaan. Suuri Kung fu -mestari on kuollut, ja Chen (Lee) tajuaa, ettei kuolema ollutkaan luonnollinen. Mieleen nousee kosto ja siitä alkaa hurja taistelu.
Sándor Kocsis

Sándor Kocsis (21. syyskuuta 1929 Budapest – 22. heinäkuuta 1979 Barcelona, Espanja) oli unkarilainen jalkapalloilija, pelipaikaltaan hyökkääjä.
Seurajoukkueuransa Kocsis aloitti paikallisseura KTC:ssa. Pian hän siirtyi maansa huippuseuroihin kuuluvaan Ferencvárosi TC:hen ja voitti heti samana vuonna mestaruuden joukkueen riveissä. Vuonna 1950 hän siirtyi Budapest Honvédiin missä pelasi yhdessä Ferenc Puskásin kanssa ja voitti kolmesti Unkarin mestaruuden. Euroopan-pelireissun aikana Unkarissa tapahtui kansannousu, ja Kocsis jäi ulkomaille. Hän toimi hetken aikaa Young Boys Bernin pelaaja-valmentajana ja siirtyi pian FC Barcelonaan missä seitsemän vuoden aikana voitti kaksi liigamestaruutta sekä UEFA Cupin. Hän pelasi myös Euroopan Cupin finaalissa onnistuen myös maalinteossa, mutta Barca hävisi ottelun portugalilaiselle Benficalle.
Kocsis pelasi Unkarin maajoukkueessa 68 ottelua joissa teki peräti 75 maalia. Hän oli mukana Helsingissä 1952 voittamassa olympiakultaa. Sveitsin MM-kisoissa 1954, joissa Unkari sijoittui hopealle, Kocsis voitti maalikuninkuuden 11 maalillaan, mistä hän sai lempinimen "Kultainen pää". Useat hänen tekemänsä maalit syntyivätkin puskemalla.
Uransa Kocsis lopetti vuonna 1966.
Kaltag

Kaltag on kaupunki Alaskassa. Se sijaitsee Yukonjoen länsirannalla 120 kilometriä länteen Galenasta, 10 metriä korkealla jyrkänteellä Nulato Hillsin juurella. Kaupunki on länteen Innoko National Wildlife Refuge -luonnonsuojelualueesta.
Vuoden väestönlaskennassa sen asukasluku oli 230. Näistä etnisesti 84,35% kuului Amerikan alkuperäiskansoihin.
Historia.
Kaltag oli alue, jota ympäröivien kylien athabascoihin kuuluva koyokon-heimo käytti hautausmaanaan. Se sijaitsi vanhan kuljetusreitin varrella. Reitti johti lähteen vuorten halki Unalakleetiin. Athabaskeilla oli vuosittain alueella tilapäisiä leirejä, joita he käyttivät kunnes villiriista vaelsi muualle. 
Venäläiset antoi kylälle nimen Kaltag samannimisen koyokon-intiaanin mukaan.
Vuonna 1839 isorokkoepidemia tappoi suuren osan alueen asukkaista. 
Alaskan ostamisen jälkeen Yukonjoen pohjoisrantaa pitkin vedettiin Yhdysvaltain armeijan lennätinlinja. Kauppa-asema avattiin noin 1880, juuri ennen vuosien 1884–1885 kultaryntäystä. Höyrylaivat operoivat pitkin Yukonjokea kuljettaen tarvikkeita kullankaivajille, huippuvuosi oli 1900, jolloin joella kulki 46 laivaa. Vuonna 1900 tuhkarokko ja ruokapula vähensivät väkilukua kolmanneksella. Kaltagin kylä perustettiin epidemian jälkeen kun kolmen läheisen kylän asukkaat muuttivat alueelle.
1880-luvulla alueella oli pieni kultaryntäys. Vuonna 1906 kullanetsijät muuttivat Fairbanksiin ja Nomeen. Galenan lyijykaivokset alkoivat toimia vuonna 1919. Kaltag oli kaivoksista alajuoksuun ja sen merkitys kaivajien kuljetusreittinä kasvoi. 1940-luvulla kaivostoiminta alkoi ehtyä, samoin Kaltagin merkitys.
Vanha hautausmaa sortui jokeen noin 1937. Lentokenttä ja terveysasema avattiin 1960-luvulla.
Nykyään Kaltagin tärkein tapahtuma on viikon kestävä Stick Dance Festival (keppitanssifestivaali). Kaltagin talous perustuu paljolti metsästykseen ja kalastukseen.
Rafaela Seppälä

Rafaela Violet Maria Seppälä (s. 22. syyskuuta 1954 Helsinki) on Sanoman pääomistajia ja Lehtikuvan entinen toimitusjohtaja.
Ura.
Seppälä opiskeli valtio- ja yhteiskuntatieteitä Pariisissa ja valmistui Columbian yliopiston journalistikoulusta New Yorkista vuonna 1976. Ennen siirtymistään Helsinki Median palvelukseen vuonna 1998 Seppälä työskenteli kuvatoimittajana ja toimittajana Agence France-Pressellä, Le Figarossa, UPI:ssa ja Ilta-Sanomissa. Seppälä oli Lehtikuvan toimitusjohtaja 2001–2004. Seppälä on ollut Sanoman hallituksen jäsen vuodesta 2008. Seppälä on toiminut myös hyväntekeväisyystehtävissä, esimerkiksi Sydäntutkimussäätiön ja Lasten ja nuorten säätiön hallituksissa.
Yksityiselämä.
Seppälän vanhemmat olivat suurlähettiläs Richard Rafael Seppälä ja Patricia Seppälä (o.s. Erkko). Hän on Robin Langenskiöldin sisarpuoli ja Aatos Erkon sisarentytär. Seppälä oli naimisissa galleristi Kaj Forsblomin kanssa marraskuuhun 2021 asti, jolloin Helsingin käräjäoikeus vahvisti heidän avioeronsa. Seppälällä on kaksi lasta aiemmasta liitosta. Toinen heistä on elokuvaohjaaja Alex Noyer, jonka isä on ranskalainen kuvataiteilija Denis Paul Noyer.
Jorma Kalenius

Jorma Valdemar Kalenius (10. marraskuuta 1941 – 5. heinäkuuta 1996) oli suomalainen kitaristi, basisti ja laulaja. Hän aloitti uransa 1950-luvun lopulla Elvis Presleyn innoittamana ja perusti kavereidensa kanssa rockyhtyeen "Jorma Kalenius &amp; His Rock Devils", joka levytti 23. toukokuuta 1960 EP:n "ROCK". Yhtyeensä hajottua vuoden 1961 paikkeilla Kalenius vaihtoi kitaran bassoon ja ehti vierailla yhtyeissä kuten Esquires (1962–1966), Johnny Liebkindin Frankies (1966–1969), Pepe &amp; Paradise (1969) ja Lemon (1972–1974), jonka jälkeen Kalenius lopetti soittamisen kokonaan.
Mario Kempes

Mario Alberto Kempes (s. 15. heinäkuuta 1954, Belville, Córdoban provinssi, Argentiina) on entinen argentiinalainen jalkapalloilija.
Lempinimellä "El Matador (Matador=Härkätaistelija, kirjaimellisesti tappaja)" tunnettu Kempes oli yksi aikansa parhaista hyökkääjistä. Suuren yleisön tietoisuuteen hän nousi lopullisesti vuonna 1977 siirtyessään Eurooppaan, Valencian riveihin. Valenciassa vietettyjen vuosien aikana hän voitti muun muassa kaksi peräkkäistä Primera Divisiónin maalikuninkuutta.
Parhaiten Kempes muistetaan silti maajoukkuepeleistä, joita hän pelasi vuosina 1973–1982 yhteensä 43 ja joissa hän teki 20 maalia. Hän edusti Argentiinan jalkapallomaajoukkuetta MM-kisoissa kolme kertaa; vuosina 1974, 1978 ja 1982. Vuoden 1978 turnaus päättyi Argentiinan voittoon, ja Kempes voitti kuudella maalillaan turnauksen maalikuninkuuden. Samana vuonna arvostettu lehti "El Mundo" valitsi hänet Etelä-Amerikan parhaaksi jalkapalloilijaksi. Kempes on valittu myös FIFA 100 -listalle, johon Pelé valitsi mielestään 125 maailman kaikkien aikojen parasta elävää jalkapalloilijaa.
Schweppes

Schweppes on virvoitusjuomatuoteperhe, jota Suomen markkinoille valmistaa Sinebrychoff. 
Schweppes-emoyhtiön perustaja Jacob Schweppe keksi vuonna 1783 uuden tavan tuottaa hiilihappopitoisia kivennäisvesiä. Tonic Water ja Ginger Ale ovat kuuluneet yhtiön tuotteisiin vuodesta 1870. Vuodesta 1951 emoyhtiö on myynyt valmistuslisenssejä ulkomaille.
Schweppes yhdistyi vuonna 1969 brittiläisen Cadburyn kanssa Cadbury Schweppes -yhtiöksi. Toukokuussa 2008 makeisyhtiö erotti virvoitusjuomavalmistuksen Dr Pepper Snapple Group -yhtiöksi ja otti nimekseen jälleen Cadbury.
Schweppes tuli Suomen markkinoille vuonna 1975 Mallasjuoma-yhtiön kautta. Tuotteina alkuvaiheessa olivat appelsiinilimonadi, kolajuoma ja kuusi lähinnä miksereiksi tarkoitettua tuotetta: Indian Tonic Water, Golden Ginger Ale, Soda Water, Grape, Bitter Lemon ja Vichy.
Juomalaadut.
"Tällä hetkellä markkinoilla:"
"Aiemmin markkinoilla:"
László Rajk

László Rajk (8. toukokuuta 1909 – 15. lokakuuta 1949) oli unkarilainen poliitikko ja kommunistijohtaja, joka toimi uransa aikana muun muassa maan ulkoministerinä. Rajk tuomittiin 24. syyskuuta 1949 järjestetyssä näytösoikeudenkäynnissä kuolemaan syytettynä salaliitosta kommunistihallituksen kaatamiseksi Jugoslavian Josip Broz Titon kanssa.
Elämä ja ura.
Rajk oli kenkäkaupan omistajan poika. Hän liittyi nuorena Unkarin kommunistipuolueseen, hänet erotettiin Budapestin yliopistosta poliittisen toimintansa vuoksi. Rajk työskenteli rakennustyöläisenä vuoteen 1936 asti. Hän taisteli kansainvälisessä prikaatissa tasavaltalaisten puolella Espanjan sisällissodassa. Sodan loputtua hän pakeni Ranskaan, jossa hänet vangittiin.
Rajk palasi Unkariin vuonna 1941. Gestapo kidutti ja kuulusteli häntä, mutta tuloksetta. Hän oli vangittuna puna-armeijan tuloon asti vuoteen 1945. Antifasistisen hallituksen kommunistisen maatalousministerin Imre Nagyn aloittaman maareformin johdosta maanomistajien lukumäärä Unkarissa nousi huomattavasti keväällä 1945. Marraskuun 1945 vaaleissa pienviljelijäpuolue sai 57 prosenttia äänistä, kommunistit saivat vain 17 prosenttia. Neuvostoliiton Unkarin johtajan, marsalkka Vorošilovin määräyksestä pienviljelijäpuolue ei saanut yksin muodostaa hallitusta. Vorošilov perusti hallituskoalition, jossa kommunisteilla olivat tärkeimmät virat. Tärkeään sisäministerin virkaan valittiin Rajk. Rajk perusti salaisen poliisin ÁVOn. Salainen poliisi alkoi vangita pienviljelijäpuolueen ja Kansallisen talonpoikien puolueen jäseniä. Lukuisia kokeneita henkilöitä molemmista puolueista pakeni ulkomaille.
Elokuun vaalit 1947 olivatkin menestys kommunisteille. Vasemmisto sai yli 60 prosenttia äänistä. Rajkista tuli Unkarin ulkoministeri, mutta hänet pidätettiin toukokuussa 1949. Hänet saatiin tunnustamaan olleensa fasisti sekä Gestapon agentti, ja näytösoikeudenkäynnissä syyskuussa 1949 hän myönsi tehneensä yhteistyötä Jugoslavian Titon kanssa. Rajk teloitettiin lokakuussa 1949. Keväällä 1956 Mátyás Rákosi myönsi Rajkin oikeudenkäynnin ja kuolemantuomion olleen poliittinen, vaikka yrittikin siirtää vastuuta ÁVOn johdolle. Rajkin maineen palauttaminen ja valtion järjestämät uudelleenhautajaiset 6. lokakuuta 1956 muodostuivat opposition mielenosoitukseksi ja Unkarin kansannousun alkutapahtumaksi.
Yksityiselämä.
Rajk oli naimisissa Julianna Földin kanssa ja heidän poikansa, tunnettu arkkitehti László Rajk nuorempi, syntyi tammikuussa 1949.
Citigroup

Citigroup on maailman suurimpia rahoitusalalla toimivia yrityksiä.
Yritys oli sijalla 8 liikevaihdon suuruutta vertailevalla Fortune 500 -listalla vuonna 2008. Vastaavalla vuoden 2015 listalla pankkikonserni oli pudonnut sijalle 28 (liikevaihto laskenut 90,646 mrd. dollariin). Useisiin talouslukuihin pohjautuvalla, maailman suurimpia julkisesti noteerattuja yrityksiä vertailevalla Forbes Global 2000 -listalla Citigroup sai vuonna 2016 sijan 13. Yrityksen markkina-arvoksi laskettiin 138,1 miljardia USD (toukokuussa 2016). Pankkikonsernin palveluksessa oli 231 000 työntekijää (2015).
Taseella mitaten (1 731,21 mrd. USD) pankki luokiteltiin vuonna 2016 (samoin 2015) maailman 13. suurimmaksi julkisesti noteeratuksi pankiksi. Maailmanlaajuisten rahoitusmarkkinoiden vakautta seuraavan Financial Stability Boardin loppuvuoden 2015 listalla pankki luetellaan yhtenä merkittävimmistä maailman 30 keskeisimmistä pankista (G-SIBs, maailmanlaajuisesti systemaattisesti tärkeät pankit).
Historiaa.
Yrityksen historia alkaa vuodesta 1812, jolloin City Bank of New York (nykyään Citibank) perustettiin.
Pankki ajautui vaikeuksiin finanssikriisin aikana syksyllä 2008. Yhdysvaltain valtio antoi sille 25 miljardia dollaria lokakuussa 2008. Pankki erotti 75 000 työntekijäänsä. Valtio lunasti marraskuussa 20 miljardilla lisää pankin osakkeita sen vakavaraisuuden tukemiseksi.
Bixente Lizarazu

Bixente Lizarazu (s. 9. joulukuuta 1969 Saint-Jean-de-Luz, Ranska) on ranskalainen jalkapalloilija, joka kuuluu Ranskan baskivähemmistöön. Hänen pelipaikkansa oli puolustaja.
Lizarazu oli 1990-luvulla Euroopan tunnetuimpia ja arvostetuimpia puolustajia. Pienestä koostaan huolimatta hän kuului Ranskan maajoukkueen vakiokokoonpanoon ja pelasikin maajoukkuessa 97 ottelua, joissa hän teki kaksi maalia, kunnes vetäytyi maajoukkuetehtävistä elokuussa 2004. Maajoukkueurallaan hän voitti maailmanmestaruuden 1998, Euroopan-mestaruuden 2000 ja Maanosaliittojen Cupin kahdesti.
Lizarazu on menestynyt myös seurajoukkueissa. Ensimmäinen huipputason seura hänen urallaan oli Bordeaux, jonka riveissä hän pelasi muun muassa UEFA Cupin finaalissa vuonna 1996. Bordeaux'sta Lizarazu siirtyi baskiseura Athletic Bilbaoon, jossa hän oli ensimmäinen muualta kuin Espanjasta kotoisin oleva pelaaja. Seuraava seura oli Bayern München, jossa hän voitti vuosina 1997–2001 kaksi Bundesliigan mestaruutta, neljästi Saksan cupin, neljästi Saksan supercupin, Mestarien liigan ja seurajoukkueiden maailmanmestaruuden. Seitsemän Münchenissä vietetyn vuoden jälkeen Lizarazu siirtyi kotimaahansa, Marseille'hin kaudeksi 2004, mutta ei sopeutunut riittävästi joukkueeseen ja ympäristöön, joten hän palasi takaisin Baijeriin vain kuuden kuukauden jälkeen. Lizarazun perinteinen pelinumero 3 oli tällä välin annettu Lúciolle, joten hän valitsi syntymävuoteensa viittaavan numeron 69.
Lizarazu on nähnyt myös menestyksen varjopuolet. Hän on joutunut terroristijärjestö ETA:n hyökkäyksien kohteeksi ja saanut siltä jopa tappouhkauksia.
Ranskan Baskimaassa on Bixente Lizarazun mukaan nimetty stadion.
Kasaan

Kasaan on kaupunki Alaskassa Prince of Walesin saarella.
Vuoden väestönlaskennassa sen asukasluku oli 39. Näistä 51,28 % oli etnisesti valkoisia ("white") ja 38,46 % Amerikan alkuperäiskansoihin kuuluvia.
Nikiaan rauha

Nikiaan rauha oli Ateenan ja Spartan vuonna 421 eaa. solmima rauhansopimus. Se lopetti peloponnesolaissodan ensimmäisen osan, jota oli kestänyt kymmenen vuotta. 
Rauhan taustana oli se, että Sparta oli hävinnyt Pyloksen ja Sfakterian taistelut vuonna 425 eaa. Samalla oli ateenalaisten sotavangiksi jäänyt 120 spartalaista. Tämän jälkeen Sparta ei enää ollut uskaltanut hyökätä Ateenaan, koska se pelkäsi että ateenalaiset tappaisivat kostoksi sotavankinsa. Sparta valtasi kuitenkin Amfipoliin vuonna 424 eaa. Samana vuonna Ateena kärsi tappion Delionin taistelussa Boiotiassa. Vuonna 422 eaa. Brasidaan johtamat spartalaiset kukistivat ateenalaiset Amfipoliin taistelussa. Tämän jälkeen kummatkin olivat valmiita rauhaan. 
Neuvottelut käytiin Spartan kuninkaan Pleistoanaksin ja ateenalaisen Nikiaan johdolla. He päättivät, että palattaisiin sotaa edeltäneeseen tilaan. Ateena palauttaisi Spartalle valtaamansa Pyloksen ja Sfakterian. Ateena saisi kuitenkin pitää Nisaian ja luopuisi Plataiaista. Sparta vuorostaan luopuisi Amfipoliista. Ateena luovuttaisi myös ottamansa spartalaiset sotavangit. 
Spartan liittolaiset Boiotia, Korintti, Elis ja Megara eivät kuitenkaan halunneet hyväksyä sopimusta. Lopulta sota jatkui, koska kumpikaan osapuoli ei ollut tyytyväinen ehtoihin.
Jeb Bush

John Ellis ”Jeb” Bush (s. 11. helmikuuta 1953) on Floridan entinen republikaaninen kuvernööri. Jeb Bush on presidentti George H. W. Bushin poika ja presidentti George W. Bushin veli.
Elämäkerta.
Jeb Bush syntyi Texasin Midlandissa, mutta muutti perheensä mukana kuusivuotiaana Houstoniin. Hän kävi sisäoppilaitoksen Massachusettsissa veljensä tavoin. Seitsemäntoistavuotiaana hän lähti Leóniin Meksikoon opettamaan englannin kieltä. Yliopistollisen tutkintonsa hän suoritti University of Texas at Austinissa pääaineenaan Latinalaisen Amerikan tutkimus. Valmistumisensa jälkeen hän meni töihin Texas Commerce Bankin kansainväliselle osastolle. Sieltä hän siirtyi 1977 Venezuelan pääkaupunkiin Caracasiin harjoittamaan pankkiiritoimintaa. 
Bush palasi Yhdysvaltoihin, sillä hän halusi työskennellä isänsä tukijoukoissa tämän valitsemiseksi republikaanisen puolueen presidenttiehdokkaaksi. Ronald Reagan voitti, ja George H.W. Bushista tuli kahdeksaksi vuodeksi varapresidentti. Reaganin kausien jälkeen George H.W. Bush oli yhden kauden Yhdysvaltain presidenttinä vuosina 1989–1993 ennen Bill Clintonia. Jeb Bush puolestaan siirtyi Miamiin Floridaan, jossa teki menestyvää tietokonebisnestä kuubalaisen emigrantin Armando Codinan kanssa.
Floridan kuvernööriksi Bush pyrki ensimmäisen kerran vuonna 1994, mutta hävisi vaalin demokraattien ehdokkaalle, saaden 49 prosenttia äänistä. Vuonna 1998 hän onnistui voittamaan vaalit ja hänet valittiin uudelleen vuonna 2002. Hänen vaikutusvaltansa ja suosionsa etenkin amerikankuubalaisten keskuudessa myös auttoi hänen veljeään George W. Bushia tämän voittaessa kiistellyt vuoden 2000 presidentinvaalit sekä Floridan osalta selkeässä voitossa vuoden 2004 vaaleissa.
Bush oli Yhdysvaltain vuoden 2016 presidentinvaaleissa republikaanien esivaaleissa ehdokkaana, mutta luopui helmikuussa 2016 kisasta kolmannen esivaalin jälkeen.
Jeb Bush ja Columba Garnica Gallo menivät naimisiin 23. helmikuuta 1974 ja parilla on kolme aikuista lasta, joista George P. Bush on myös aloittelemassa poliittista uraansa Texasin osavaltion tehtävissä.
Martín Demichelis

Martín Gastón Demichelis (s. 20. joulukuuta 1980 Justiniano Posse, Córdoba) on argentiinalainen entinen jalkapalloilija, pelipaikaltaan keskuspuolustaja.
Demichelis voitti River Platessa Argentiinan Primera Divisiónin Apertura- ja Clausura-mestaruudet kaudella 1999–2000 sekä Clausura-mestaruuden kaudella 2001–2002. Hän siirtyi Bayern Müncheniin vuonna 2003, ja oli kautta aikojen ensimmäinen Bayern Müncheniä edustanut argentiinalainen. Hän pelasi Bayernissa kahdeksan kauden aikana 174 Bundesliiga-ottelua. Hän voitti Saksan-mestaruuden 2005, 2006, 2008 ja 2010, Saksan cupin 2005, 2006, 2008 ja 2010, Saksan liigacupin 2004 ja 2007 sekä DFL-Supercupin 2010. Mestarien liigassa hän oli toinen 2010.
Demichelis siirtyi Malagaan tammikuussa 2011. Hän pelasi seurassa 84 Primera Divisiónin ottelua. Heinäkuussa 2013 hän siirtyi vapaalla siirrolla Atlético Madridiin, jossa ei kuitenkaan pelannut otteluakaan. Hän siirtyi viiden miljoonan euron siirtosummalla Manchester Cityyn elokuussa 2013. Hän voitti Valioliigan mestaruuden 2014 sekä Englannin liigacupin 2014 ja 2016. Demichelisin sopimusta ei jatkettu kauden 2015–2016 jälkeen ja hän jätti Manchester Cityn kesäkuussa 2016.
Demichelis pelasi ensimmäisen A-maaottelunsa Argentiinan joukkueessa 2005. Hän pelasi MM-kilpailuissa viisi ottelua Etelä-Afrikassa 2010 ja kolme ottelua, myös tappioon päättyneen loppuottelun, Brasiliassa 2014. Hän kuului Argentiinan hopeajoukkueeseen myös Copa Américassa 2015.
Fernando Ribeiro

Fernando Ribeiro (s. 26. elokuuta 1974, Lissabon, Portugali) on portugalilainen runoilija ja muusikko, joka tunnetaan parhaiten metal -yhtye Moonspellin laulajana. Ribeiro opiskeli filosofiaa neljä vuotta Lissabonin yliopistossa. Ribeiro on laulanut vuodesta 1989 lähtien Moonspellissä, joka julkaisi ensimmäisen täysimittaisen albuminsa "Wolfheartin" vuonna 1995. Ribeiro kirjoittaa kaikki Moonspellin sanoitukset. Hän on myös julkaissut kolme runokirjaa, "Como Escavar um Abismo" (2001), "As Feridas Essenciais" (2004) ja "Diálogo de Vultos" (2007).
Ribeiron puoliso on portugalilainen laulaja Sónia Tavares (s. 1977). Heillä on yhteinen lapsi
Ginga eiyū densetsu

Ginga eiyū densetsu (銀河英雄伝説) on japanilainen science fiction -anime. Se perustuu Yoshiki Tanakan 1980- ja 1990-luvuilla kirjoittamaan romaanisarjaan. Romaaneista on myös tehty sarjakuva. Tyyliltään sarja on eeppinen avaruusooppera.
Sarjan tapahtumat sijoittuvat 35. vuosisadalle, jossa Galaktinen imperiumi ja Vapaiden planeettojen allianssi taistelevat Linnunradan herruudesta. Tarina kertoo etupäässä kahdesta nerokkaasta amiraalista, imperiumin Reinhard von Lohengrammista ja alianssin Yang Wen-listä. 
Sarjaa tehtiin aluksi 110 25-minuuttista osaa. Niitä julkaistiin vuosina 1988–1997. Osat julkaistiin aluksi suoraan videolle, vaikka ne näytettiinkin myöhemmin televisiossa. Tämän jälkeen on myös tehty kolme elokuvaa ja kaksikautinen spinoff-sarja.
Linnut (elokuva)

Linnut ("The Birds") on Alfred Hitchcockin ohjaama yhdysvaltalainen kauhutrillerielokuva vuodelta 1963. Se perustuu Daphne du Maurierin samannimiseen novelliin. 
Hitchcock esiintyy elokuvan alussa kävelemällä kahden koiran kanssa ulos eläinkaupasta.
Elokuvassa ei ole lainkaan lisättyä taustamusiikkia. 
Juoni.
Seurapiirikaunotar Melanie Daniels San Franciscosta saapuu vierailulle Bodega Bayn rannikkokaupunkiin yllättääkseen lakimies Mitchell "Mitch" Brennerin, johon oli tutustunut samana päivänä. Daniels myös lahjoittaa Brennerin pikkusiskolle rakkauspapukaijoja. Yhtäkkiä seudun linnut alkavat parveilla ja hyökkäillä ihmisten kimppuun.
Lipas

Lipas on ampuma-aseen ammusten piippuun syöttämiseen, säilyttämiseen ja kuljettamiseen käytettävä, irrotettavissa sekä vaihdettavissa oleva osa. Lippaiden kapasiteetti vaihtelee muutamasta ammuksesta yli sataan, tavallisesti 6–30. Lippaan osat ovat runko, jousi, syöttösilta, lippaan huulet ja lippaan pohja.
Lippaita on kahta päätyyppiä: 
Tankolippaitten tavallisimmat tyypit ovat yksirivinen lipas, jossa patruunat ovat päällekkäin yhdessä rivissä ja kaksirivinen lipas, jossa patruunat ovat limittäin kahdessa rivissä.
Yhtä asetta kohti voi olla useampia "vaihtolippaita". Jos lipas ei ole irrotettavissa aseesta ja vaihdettavissa välittömästi toiseen, kutsutaan syöttölaitetta "makasiiniksi" tai "kiintomakasiiniksi".
Kalaöljy

Kalaöljy ("Piscis oleum") on rasvaisten kalojen lihan sisältämää rasvaa. 
Väkevöityä kalaöljyä käytetään ravintolisänä sen sisältämien omega 3 -rasvahappojen vuoksi. Omega 3 -pitoinen kalaöljy kuuluu maailman suosituimpiin ravintolisiin. Lähes joka kolmas yli 40-vuotias britti nautti päivittäin kalaöljykapseleita vuonna 2024. Tutkimuksista saatu kokonaisnäyttö ei ole kuitenkaan tukenut enää pitkiin aikoihin ajatusta kalaöljyn terveellisyydestä. 
Kalaöljyn ja kalaöljykapseleiden koostumus.
Tuore kalan lihaöljy sisältää 10–30 % omega 3 -sarjan rasvahappoja, joista tärkeimpinä eikosapentaeenihappo (EPA) ja dokosaheksaeenihappo (DHA), sekä pieniä määriä muita tyydyttyneitä ja tyydyttymättömiä rasvahappoja. Kalaöljy ei sisällä vitamiineja kuten kalanmaksaöljy. 
Kalaöljykapseleita on käytetty EPA:n ja DHA:n lähteenä. Ne sisältävät yleensä väkevöityä kalaöljyä, jonka omega 3 -rasvahappopitoisuus on 30–70 prosenttia.
Suositukset.
Pohjoismaisissa vuoden 2023 ravitsemussuosituksissa kalaa suositellaan syötävän 300–450 grammaa viikossa (kypsennettynä tai valmiina syötävässä muodossa). Ainakin 200 grammaa viikossa tulisi olla rasvaista kalaa pitkien n-3-rasvahappojen vuoksi. Lisäksi suositus kehottaa välttämään saastuneiden alueiden kalaa tai kalaa, jossa on paljon ympäristömyrkkyjä, erityisesti raskauden ja imetyksen aikana.
Terveysvaikutukset.
Sydän- ja verisuonisairaudet ja kokonaiskuolleisuus.
Eräissä alkuaikojen kalaöljyn käytöstä tehdyissä interventiotutkimuksissa saatiin lupaavia tuloksia kalaöljyn sydän- ja verisuonisairauksilta suojaavasta vaikutuksista. Näitä tuloksia ei kuitenkaan kyetty toistamaan myöhemmissä tutkimuksissa. Vuonna 2018 julkaistussa tieteellisten tutkimusten yhteenvedossa havaittiin, että vain yksi tuhannesta kalaöljyn käyttäjästä sai siitä sydänsairautta ehkäisevää tai lievittävää vaikutusta. Kalaöljyllä ei ollut myöskään kuolleisuutta alentavaa vaikutusta. 
Vuonna 2021 julkaistussa brittitutkimuksessa havaittiin, että kalaöljy nostaa yleensä haitallisen triglyseridin pitoisuutta veressä. Poikkeuksen muodosti kuitenkin se vähemmistö, joka omaa CJB2-geenin harvinaisen AG-muodon. Heillä kalaöljy vähensi veren triglyseridipitoisuutta.
Skitsofrenia.
Vuonna 2010 julkaistussa brittipotilailla tehdyssä tutkimuksessa havaittiin, että neljännes kalaöljyllä lääkityistä äärimmäisen korkean psykoosiriskin potilaista hyötyi kalaöljystä psykoottisten oireiden vähenemisen muodossa. Hyötyjät kuuluivat niihin potilaisiin, joilla oli kaikista suurin riski saada psykoosioireita. Lumelääkettä saaneilla potilailla esiintyi keskimäärin 4,5-kertainen määrä psykoosioireita kalaöljykapseleilla lääkittyjen ryhmään verrattuna. Tutkimukseen osallistui 81 potilasta, jotka olivat 13-25-vuotiaita.
Dementia.
Tutkimuksissa ei ole onnistuttu osoittamaan, että kalaöljyn nauttiminen ehkäisisi dementiaa tai dementiaa aiheuttavia sairauksia.
Jean-Pierre Jeunet

Jean-Pierre Jeunet (s. 3. syyskuuta 1953 Roanne, Loire, Ranska) on ranskalainen elokuvaohjaaja.
Jeunet osti ensimmäisen kameransa 17-vuotiaana, ja opiskellessaan animaatiota Cinémation Studiosissa hän teki sillä lyhytelokuvia. Hän tutustui suunnittelija, sarjakuvataiteilija Marc Caroon, josta tuli hänen pitkäaikainen yhteistyökumppaninsa ja apulaisohjaajansa.
Jeunet ja Caro ohjasivat yhdessä palkittuja animaatioita. Kaksikon ensimmäinen live action -elokuva oli "Le Bunker de la dernière rafale" (1981), joka oli lyhytelokuva sotilaista karussa futuristisessa maailmassa. Jeunet on ohjannut myös mainoksia ja musiikkivideoita.
Jeunet'n ja Caron ensimmäinen pitkä elokuva oli musta komedia "Delicatessen – herkuttelijoiden yö" (1991), jonka tapahtumat sijoittuvat nälänhädästä kärsivään maailmanlopun jälkeiseen maailmaan.
Seuraavaksi valmistui synkkä ja moniulotteinen fantasiaelokuva "Kadonneiden lasten kaupunki" ("La Cité des enfants perdus", 1995), joka kertoo tiedemiehestä, joka sieppaa lapsia varastaakseen näiden unet. Elokuvan menestys toi Jeunet'lle kutsun Yhdysvaltoihin ohjaamaan "Alien"-elokuvasarjan neljättä osaa "Alien – ylösnousemus". Myös Caro työskenteli hankkeessa taiteellisena suunnittelijana. Kriitikot eivät arvostaneet elokuvaa, mutta se menestyi taloudellisesti hyvin.
Jeunet palasi kotimaahansa. Toimittuaan Hollywood-elokuvan ohjaajana hänellä oli vapaat kädet seuraavan elokuvan "Amélien" ("Le fabuleux destin d'Amélie Poulain", 2001) suhteen, jossa pääosaa näytteli Audrey Tautou. Elokuva on hänen aiempia teoksiaan kevyempi ja romanttisempi. Se kertoo nuoresta naisesta, joka huomaa tulevansa onnelliseksi tekemällä hyvää, mutta ei onnistu löytämään itselleen rakkautta. "Amélie" oli menestys eri puolilla maailmaa niin lipputulojen kuin arvosteluiden suhteen. Elokuva oli ehdokkaana viidessä Oscar-palkintosarjassa.
Vuonna 2004 ensi-iltansa sai ensimmäisen maailmansodan aikaan sijoittuva "Pitkät kihlajaiset" ("Un long dimanche de fiançailles"), joka perustuu Sébastien Japrisot'n romaaniin. Kyseessä oli Jeunet'n toinen yhteistyö Tautoun kanssa, joka esitti elokuvassa rintamalla kadonnutta rakastettuaan etsivää Mathildéa.
Kivikukkaro

Kivikukkaro on Turun Yliopistonkadulla sijaitseva liikerakennus, joka valmistui kesällä 1975 Turun Työväen Säästöpankin pääkonttoriksi. 1990-luvun alun pankkikriisin jälkeen kiinteistön suurin käyttäjä oli marraskuuhun 2016 asti Anttila-tavaratalo. Toukokuussa 2017 Anttilan entisiin tiloihin avattiin Tokmanni-tavaratalo.
Kivikukkarossa on kolme maanpäällistä kerrosta sekä yksi maanalainen myymäläkerros. Kellarikerroksessa toimii ruokakauppa K-Supermarket, ja katutasossa toimii ravintola Woolshed. Rakennuksen yhteydessä toimii yli 200-paikkainen Q-Parkin operoima paikoitushalli. 
Liikerakennuksen osoite on Yliopistonkatu 29 b.
Historiaa.
Kivikukkaro ennen Anttilaa.
Alkujaan Turun Työväen Säästöpankin pääkonttoriksi rakennettu Kivikukkaro valmistui kesäkuussa 1975 Aarne Ehojoen arkkitehtitoimiston suunnittelemana ja Urakoitsijat Oy:n rakennuttamana työväensäästöpankin entisen pääkonttorin viereen. Rakennuksen julkisivut ovat Lapin marmoria, ja valmistuessaan sen kokonaispinta-ala oli 10 000 neliömetriä ja kokonaistilavuus autohalleineen 70 000 kuutiometriä. Kiinteistön nimeksi valittiin Kivikukkaro yleisellä nimikilpailulla, johon tuli noin 4 500 ehdotusta. 
Kivikukkaron valmistuttua siihen asettuivat myös naistenvaateliikkeet Kaunotar ja Maria sekä miestenvaateliike Laakso. Toisessa kerroksessa toimi 1970-luvun puolivälistä 1980-luvulle Taurus-niminen ruokaravintola ja saman omistajan venäläistä keittiötä edustanut Tatjana. Ylemmissä kerroksissa toimi alkuvuosina vuokralla Turun työvoimapiiri. Turun Työväen Säästöpankki lopetettiin Suomen 1990-luvun alun laman ja pankkikriisin tuloksena.
Ennen Anttilan avaamista Kivikukkaroon Turun Anttila sijaitsi Brahenkadulla.
Anttila.
Vuosina 1999–2000 kellarikerrokseen rakennettiin tilat K-supermarketille ja kolme maanpäällistä kerrosta kunnostettiin Anttilan käyttöön, kun taas katutasossa aloitti Carrols-hampurilaisravintola (ravintola muuttui Hesburgeriksi Hesburgerin ostettua Carrolsin). Entinen vaikeakäyttöinen pysäköintihalli korvautui uudella, yli 200-paikkaisella maan alla sijaitsevalla pysäköintihallilla. 
Ullakkokerroksen toimistotiloja ja teknisiä tiloja laajennettiin ja muutettiin vuosina 2000–2001. Rakennuksen toisessa kerroksessa on aiemmin toiminut myös Suomalaisen kirjakaupan myymälä, mutta ketjun avattua uuden suurmyymälän Hansakorttelissa Kivikukkaron myymälä lopetettiin.
Syyskuusta 2014 toukokuuhun 2016 Anttilan tilat olivat tyhjillään, eikä Turussa toiminut silloin Anttilaa. Anttilan entinen omistaja Kesko sulki Kivikukkaron Anttilan taloudellisista syistä. Vuonna 2015 myös rakennuksen katutasossa toiminut Hesburger-pikaruokaravintola lopetettiin.
19. toukokuuta 2016 Anttila avattiin uudelleen Kivikukkaroon, tosin vain ensimmäiseen ja toiseen kerrokseen. Samoihin aikoihin Hesburgerin paikalle avattiin Woolshed-ravintola.
19. heinäkuuta 2016 Anttila asetettiin konkurssiin. Konkurssipesä myi varastoa ja käyttöomaisuutta pois ensin Kivikukkaron kahdessa kerroksessa ja sitten vain katutasossa. Myynti lopetettiin 19. marraskuuta 2016. Kivikukkaron Anttila oli ketjun kolmanneksi viimeisenä suljettu tavaratalo.
Crashdïet

Crashdïet on sleaze rock/glam metal -yhtye, joka on kotoisin Tukholmasta Ruotsista. Yhtyeeltä on julkaistu viisi albumia: "Rest in Sleaze" (2005), "The Unattractive Revolution" (2007), "Generation Wild" (2010), "The Savage Playground" (2013) ja Rust (2019).
Historia.
Yhtye perustettiin alun perin vuonna 2000. Se sai paljon vaikutteita muun muassa yhtyeiltä Guns N' Roses, Mötley Crüe, Skid Row ja Hanoi Rocks. Crashdïet kehitti itselleen kulttimaineen julkaistessaan ensimmäiset demonsa, joista moni oli ladattavissa yhtyeen virallisilla kotisivuilla.
Vuonna 2005 Crashdïet julkaisi ensimmäisen albuminsa "Rest in Sleazen" ja lähti Ruotsin-kiertueelle saman vuoden syksyllä mainostaakseen albumiaan. Albumi myi yleisesti ottaen hyvin, vaikka yhtye ei ollutkaan kovin tunnettu Ruotsin ulkopuolella. Yhtye soitti myös Download-festivaalilla Britanniassa vuonna 2005 mainostaakseen albumiaan. Crashdïet julkaisi neljä singleä ensimmäiseltä albumiltaan: ”Riot in Everyone”, ”Breakin' the Chainz”, ”Knokk 'Em Down” sekä ”It's a Miracle”.
Yhtyeen laulaja-kitaristi Dave Lepard otti itseltään hengen 20. tammikuuta 2006 kamppailtuaan huumeiden ja vaikean masennuksen kanssa. Hän oli salannut ongelmansa ystäviltään ja perheeltään. Tapahtuman jälkeen yhtyeen muut jäsenet julkaisivat seuraavan ilmoituksen verkkosivustollaan:
”Tunnemme, että haluamme jatkaa Crashdïetin perintöä, mikä tulee pitämään Daven hengen elossa vielä pitkän aikaa. Olisi häpeä, jos EMME jakaisi viestiä koko maailmaan ja kertoisi heille miltä musiikin pitää kuulostaa!”
22. tammikuuta 2007 yhtye ilmoitti uuden vokalistin H. Olliver Twistedin liittymisestä yhtyeeseen. He julkaisivat virallisesti koko ensimmäisen live-esiintymisensä Olliverin kanssa verkkosivustonsa kautta ladattavaksi kaikille kuulijoilleen. Myöhemmin yhtye myös ilmoitti suunnittelevansa uutta albumia "The Unattractive Revolution", ja uutta singleä ”In the Raw” julkaistavaksi 5. syyskuuta 2007 Ruotsissa.
20. syyskuuta 2007 huhuttiin, että Twisted olisi lähtenyt yhtyeestä. Väitettiin tämän lähettäneen yhtyeen muille jäsenille sähköpostin sanoen ettei halunnut olla osa sitä enää pitempään. Yhtyeen basisti Peter London ja yhtyeen levy-yhtiö kielsivät myöhemmin nämä väitteet. Albumi julkaistiin 3. lokakuuta 2007.
13. heinäkuuta 2008 yhtyeen virallisella kotisivulla ilmoitettiin, että H. Olliver Twisted on jättänyt yhtyeen, mutta että yhtye aikoo jatkaa ilman Ollia, kunhan vain uusi - jo kolmas - laulaja löydettäisiin.
4. kesäkuuta 2009 yhtye julkaisi virallisella MySpace-sivustollaan uuden kappaleen nimeltään Caught In Despair. Simon Cruz julkistettiin Crashdïetin uudeksi laulajaksi, ja ensimmäinen keikka uudella kokoonpanolla oli lokakuussa Sweden Rock Boatissa.
29. joulukuuta 2009 Crashdïet julkisti kotisivullaan uuden albumin nimen. "Generation Wild" ilmestyi huhtikuussa 2010. Nimikkokappale julkaistiin singlenä tammikuussa 2010.
Crashdïet esiintyi Rockin' Hellsinki tapahtumassa Helsingissä 7. kesäkuuta 2012 Mötley Crüen ja Hardcore Superstarin kanssa.
Antônio Carlos Jobim

Antônio Carlos Jobim eli Tom Jobim (25. tammikuuta 1927 Rio de Janeiro – 8. joulukuuta 1994 New York) oli brasilialainen säveltäjä, sovittaja, laulaja ja pianisti. 
Jobim oli yksi ja kenties tärkein 1950-luvun lopulla syntyneen bossa novan luojista. Hänen sävellyksistään monet tulivat tunnetuksi João Gilberton esittäminä. Jobimin musiikilliset juuret ovat mukaan lukien 1930-luvun varhaisen modernin brasilialaisen musiikin legendan Pixinguinhan töissä. Jobimin juuret ovat tosin erityisesti jazzmusiikissa; 1950-luvulla Gerry Mulliganin, Chet Bakerin, Barney Kesselin sekä muiden West Coast -jazz -muusikoiden levytykset tekivät häneen suuren vaikutuksen. Vaikutusta hän on saanut sekä ranskalaiselta säveltäjältä Claude Debussylta. AllMusicin Richard S. Ginell kuvailee Jobimin lauluääntä ”vaatimattomaksi, hieman käheäksi mutta usein koskettavan tunteelliseksi”. 
Jobimin ura tunnettuna säveltäjänä alkoi hänen työskennellessään kirjailija Vinícius de Moraesin kanssa näytelmän "Orfeu da Conceição" (1956) parissa, johon Jobim sävelsi musiikkia. Näytelmä tuli myöhemmin tunnetuksi elokuvana "Musta Orfeus" (1959), joka voitti muun muassa parhaan vieraskielisen elokuvan Oscar-palkinnon ja Cannesin elokuvajuhlien Kultaisen palmun. Monet Jobimin tunnetuimpien laulujen sanoitukset ovatkin juuri Moraesin käsialaa. Muun muassa yhdysvaltalaiset jazzlaulajat Ella Fitzgerald ja Frank Sinatra ovat esiintyneet yhdessä Jobimin kanssa.
Jobim mainitaan usein yhdeksi 1900-luvun merkittävimmistä säveltäjistä ja lauluntekijöistä. Hänet on haudattu São Jõao Batistan hautausmaalle Rio de Janeiroon. Kaupungin kansainvälinen lentokenttä on nimetty Jobimin mukaan.
Vaarallinen romanssi

Vaarallinen romanssi () on Alfred Hitchcockin ohjaama yhdysvaltalainen jännityselokuva vuodelta 1959. 
Juoni.
Elokuva kertoo mainosmiehestä nimeltään Roger Thornhill, jota salaperäisen terroristijärjestön jäsenet erehtyvät luulemaan liittovaltion agentiksi ja yrittävät murhata hänet. Yrityksen epäonnistuttua Thornhill yrittää hakea apua liittovaltion viranomaisilta, mutta samat terroristit onnistuvat lavastamaan hänet syylliseksi valtion diplomaatin murhaan. Tällöin Thornhill, jota liittovaltio luulee terroristiksi ja oikeat terroristit valtion agentiksi, lähtee pitkälle ja vaaralliselle matkalle puhdistamaan nimeään.
Arvio.
Hitchcock totesi itse usein, että "Vaarallinen romanssi" oli tavallaan synteesi kaikista hänen yhdysvaltalaisista elokuvistaan. Yksi elokuvan tunnetuista kohtauksista on takaa-ajotarinan kohtaus, maissipellolla tapahtuva pako hyönteismyrkkyä suihkuttavan lentokoneen edellä. Elokuva on myös yhteiskunnallinen analyysi ihmisen vieraantumisesta. Näkemys tiivistyy kuvaan n katolta, josta ihmiset näyttäytyvät kärpäsen kokoisina.
Vastaanotto.
"Vaarallinen romanssi" sai erittäin hyvän vastaanoton kriitikoilta, jotka kehuivat sen tarinaa, hahmoja, sekä jännitystä hyvin onnistuneeksi. Se oli myös maailmanmenestys, ja se nousi 19,2 miljoonan tuotoilla vuoden 1959 viidenneksi eniten tuottaneeksi elokuvaksi.
Nykyään "Vaarallista romanssia" pidetään yhtenä Alfred Hitchcockin parhaimmista elokuvista, ja usein se mainitaan kaikkien aikojen parhaimpien elokuvien listoilla. Elokuvan katsotaan synnyttäneen vakoojaelokuvien lajityypin. Monet ovat nähneet sen esikuvana muun muassa James Bond -elokuville.
Tampereen Sokos

Tampereen Sokos sijaitsee Tampereen ydinkeskustassa Hämeenkadun ja Kuninkaankadun kulmassa. Tampereen Sokos on kuudella myyntikerroksellaan Suomen neljänneksi suurin Sokos-tavaratalo Helsingin keskustan, Turun sekä Jyväskylän Sokosten jälkeen. Pirkanmaan Osuuskauppa vastaa tavaratalon toiminnasta. Tampereen Sokokselta saa tuotteiden lisäksi runsaasti muita oheispalveluita, mm. lahjapalvelu ja paketointipalvelu kuuluvat Tampereen Sokoksen toimintoihin. Tampereen Sokoksen pinta-ala sen pysäköintihalli mukaan lukien on 27 000 m². Pysäköintihallissa on kerroksia 7, joista 7. on Sokoksen kattokerros. Tavaratalo avattiin 30. lokakuuta 1974. Tavaratalon suunnitteli SOK:n rakennusosaston pääarkkitehti Pauli Lehtinen.
Tampereen Sokoksen osoite on Hämeenkatu 21. Sokoksen vieressä sijaitsee Tampereen kauppahalli.
Tavaratalon tarjonta.
Tavaratalo on täysimittainen Sokos-tavaratalo, jossa myydään naisten, miesten, lasten ja nuorten vaatteita, alusvaatteita ja jalkineita, kosmetiikkaa, luontaistuotteita, laukkuja, vapaa-ajan tuotteita, kodin tuotteita, kirjoja ja paperituotteita sekä koruja ja kelloja. Tavaratalon ensimmäisessä kerroksessa myydään kosmetiikka- ja luontaistuotteita. Toisessa kerroksessa sijaitsee naistenvaateosasto ja kolmannessa kerroksessa sijaitsee miesten vaatteet ja kodin tuotteet kuten lautaset ja keittiövälineet. Neljännessä kerroksessa sijaitsee Kuopus-lastenvaatemyymälä. Tavaratalossa on myös kauneushoitola Hyvä Olo, parturi-kampaamo ja kioski sekä neuvonta, jossa myydään mm. Nysse-lippuja. Tavaratalon ensimmäisessä pohjakerroksessa (−1) sijaitsee Prisman elintarvikeosasto ja Alko ja toisessa pohjakerroksessa (−2) palvelee Prisman käyttötavaraosasto, jonka lisäksi talosta löytyy myös kaksi kahvilaa, Bacaro Doppio -venetsialainen kahvila ensimmäisestä kerroksesta sekä Sokos ravintolamaailma neljännestä kerroksesta.
Muut Sokoksessa sijaitsevat liikkeet.
Sokoksen yhteydessä palvelevat myös Nissen, Instrumentarium, Kultajousi, Ensimmäinen apteekki, Kukittamo, Kuopus-lastenvaatemyymälä ja Emmy Second Hand.
Muukalaisia junassa

Muukalaisia junassa () on Alfred Hitchcockin ohjaama yhdysvaltalainen jännityselokuva vuodelta 1951. Se perustuu Patricia Highsmithin samannimiseen romaaniin, ja käsikirjoituksen tekivät dekkarikirjailija Raymond Chandler ja Czenzi Ormonde.
Juoni.
"Muukalaisia junassa" kertoo kahdesta miehestä, jotka kohtaavat sattumalta junavaunussa: Guy Haines (Farley Granger) on menestynyt tenniksen­pelaaja, ja Bruno Anthony (Robert Walker) on psykopaatti. Anthony ehdottaa, että koska kumpikin haluaa päästä eroon epämieluisasta lähiomaisesta — Haines huikentelevaisesta vaimostaan Miriamista, Anthony isästään —, he ”vaihtaisivat murhia” ja niin kumpikaan ei jäisi kiinni rikoksesta. Ensimmäinen murha tapahtuu, ja sen jälkeen psykopaatti koettaa pakottaa tenniksen­pelaajan täyttämään oman osansa sopimuksesta.
Vastaanotto.
Neljän epäonnistuneen Hitchcock-elokuvan jälkeen "Muukalaisia junassa" oli jälleen niin yleisö- kuin arvostelumenestys. Elokuvaa tosin kritisoitiin heikosta vuoropuhelusta ja henkilöhahmojen vajaavaisuudesta, mutta elokuvallinen kerronta on mestarillista, ja jännittävä juoni tempaisee katsojan mukaansa.
Rooleissa.
Alfred Hitchcockin cameorooli nähdään elokuvan alkupuolella: hän kantaa kontrabassoa ja astuu junaan.
Vöyrin puukirkko

Vöyrin puukirkko on Suomen vanhin käytössä oleva puukirkko. Se sijaitsee Vöyrin kunnassa Pohjanmaalla. Länsitornillinen tukipilarikirkko valmistui vuonna 1626. Se laajennettiin ristikirkoksi 1777. Krusifiksi on kirkon tunnetuin taideteos. Sen on veistänyt tuntematon taiteilija luultavasti Lyypekissä noin 1375–1400. Kirkon vanhimpiin esineisiin kuuluu alttarikaappi, joka on tehty Lyypekissä 1400-luvun loppupuolella ja on luultavasti tuotu sotasaaliina Saksasta 1700-luvulla.
Puukirkon pohjoissakaran alla on keskiaikaisen kivisakariston raunio, joka löytyi kaivauksissa vuonna 1958. Sakaristo on todennäköisesti muurattu jonakin kesänä 1519–1522.
Kirkon pääsisäänkäynnin edessä on muistomerkkejä sisällissodasta 1918 sekä talvi- ja jatkosodasta 1939–1944. Muistomerkkien ympärillä on 125 kaatuneen muistolaattoja.
Júlio Baptista

Júlio César Baptista (s. 1. lokakuuta 1981 São Paulo, Brasilia) on brasilialainen jalkapalloilija, pelipaikaltaan hyökkäävä keskikenttäpelaaja.
Ura.
Baptista aloitti ammattilaisuransa synnyinkaupunkinsa seurassa São Paulossa ennen siirtymistään Espanjaan Sevillan riveihin. Kesällä 2005 hän solmi Real Madridin kanssa viisivuotisen sopimuksen. Kauden 2006–2007 hän vietti lainassa lontoolaisessa Arsenalissa, kun seurat vaihtoivat vuoden ajaksi Baptistan ja José Antonio Reyesin. Palattuaan Madridiin kaudeksi 2007–2008 Baptista oli mukana voittamassa Espanjan pääsarjan Primera Divisiónin mestaruutta. Elokuussa 2008 Baptista siirtyi noin 12 miljoonalla eurolla Italian Romaan, jonka kanssa hän teki neljävuotisen sopimuksen.
Joulukuussa 2010 ennen varsinaisen talven 2011 siirtoikkunan aukeamista Baptista teki sopimuksen espanjalaisseura Málagan kanssa. Hänestä maksettiin 2 miljoonan euron siirtokorvaus.
Maajoukkue.
Brasilian maajoukkueessa Baptista debytoi vuonna 2001. Vuosina 2004 ja 2007 hän voitti Copa Américan maajoukkueen riveissä.
Rekisteri (tietokonetekniikka)

Rekisteri tietokonetekniikassa tarkoittaa nopeaa muistialuetta, joka on suorittimen sisäistä muistialuetta. Rekisteri sisältää tyypillisesti vain pienen määrän bittejä (1–64). Rekisterissä olevaa tietoa voidaan käsitellä yhden kellojakson aikana, kun muun muistin käsittely voi vaatia useamman kellojakson ajan. Von Neumannin arkkitehtuurissa tieto on aina tallennettava rekisteriin ennen kuin se voidaan käsitellä. Nykyaikaiset suorittimet hyödyntävät useita rekisterejä. Rekisterit on toteutettu kiikuilla.
Rekisterit mikroprosessoreissa.
Mikroprosessorit sisältävät tyypillisesti useita eri rekistereitä, joista osa näkyy ohjelmoijalle, mutta osaa käytetään prosessorin sisäiseen toteutukseen. Ohjelmoijan näkökulmasta rekistereihin talletetaan lukuarvoja, jotka ohjaavat konekielikäskyjen toimintaa. Laitteistosuunnittelijan näkökulmasta rekisterit ovat D-kiikkuja, jotka ovat syötteinä piirin sisäiselle tilakoneelle.
Tyypillisissä 32-bittisissä suorittimissa ohjelmoijan näkemät rekisterit ovat 32-bittisiä ja 64-bittisissä suorittimissa vastaavasti 64-bittisiä. Tämä ei kuitenkaan päde aina sillä ns. 32-bittisissä suorittimissa voi esiintyä jopa 128-bittisiä rekistereitä (esimerkiksi SSE2-laajennos).
Rekisterien koot ovat vaihdelleet tietokonearkkitehtuureissa ja esimerkiksi PDP-8 käytti 12-bittistä arkkitehtuuria. IBM S/360:n vaikutuksesta tavusta tuli kahdeksan bittiä ja sanasta tavun monikerta.
Erityskäyttöön tarkoitettuja rekistereitä:
Lisäksi on joukko yleiskäyttöisiä rekistereitä ohjelman suorituksen avuksi.
Rekisterit oheislaitteille.
Oheislaitteet tarjoavat omaa toiminnallisuuttaan sovelluksille rekisterien avulla. Rekistereitä on kahta lajia tähän tarkoitukseen. Jotkin oheislaitteet tarjoavat tietyn I/O-portin, johon ohjelmoijan täytyy kirjoittaa kaikki käskynsä. Uudemmat laitteet tarjoavat yleensä I/O-muistiavaruuden, jonne ohjelmoija voi kirjoittaa komentonsa. I/O-muistiavaruus näyttää ohjelmoijalle tavalliselta muistilta, mutta I/O-porttien tapauksessa komentojen antaminen ei välttämättä onnistu tavallisilla muistinkirjoituskomennoilla (store), vaan ohjelmoija joutuu käyttämään erikoiskäskyjä suorittimesta.
Signalointirekisterit.
Signalointirekisteri () on rekisteri, johon koskeminen aiheuttaa aina saman toiminnon. Rekisterin lukeminen tai minkä tahansa arvon kirjoittaminen siihen, saa aina aikaan saman toiminnon.